text: অভিযানে পাথরের চারটি গর্ত ভরাট মেশিন উচ্ছেদ...-466119 | কালের কণ্ঠ | kalerkantho
  অভিযানে পাথরের চারটি গর্ত ভরাট মেশিন উচ্ছেদ
  সিলেটে শ্রমিকের মৃত্যুর ঘটনায় মামলা
  সিলেটের গোয়াইনঘাট উপজেলার জাফলংয়ে চুনাপাথর কোয়ারিতে মাটি চাপা পড়ে দুই শ্রমিক নিহতের ঘটনায় একটি হত্যা মামলা করা হয়েছে। গতকাল সোমবার প্রশাসনের উদ্যোগে পরিচালিত অভিযানে ১১টি ক্র্যাশার মেশিন ও চারটি অবৈধ স্থাপনা উচ্ছেদ করা হয়েছে। এ ছাড়া অবৈধভাবে পাথর উত্তোলনের চারটি গর্ত মাটি দিয়ে ভরাট করে দেওয়া হয়েছে।
  গোয়াইনঘাট থানার ওসি দেলওয়ার হোসেন কালের কণ্ঠকে মামলা দায়েরের সত্যতা নিশ্চিত করেছেন। তিনি জানান, রবিবার রাতে উপপরিদর্শক মঞ্জুরুল আলম বাদী হয়ে ৯ জনকে আসামি করে মামলা করেন। তাদের মধ্যে ছয়জনকে ঘটনার দিনই গ্রেপ্তার করেছিল পুলিশ। গতকাল আদালতের মাধ্যমে তাদের কারাগারে পাঠানো হয়েছে।
  উল্লেখ্য, রবিবার বিকেলে জাফলংয়ের সোনাটিলায় চুনাপাথর উত্তোলনকালে টিলা ধসে দুই শ্রমিকের মৃত্যু হয়।
  এ ঘটনার পর গতকাল দুপুরে জাফলংয়ের বল্লাঘাট বাজার থেকে চুনাপাথর কোয়ারি এলাকা ও কান্দুবস্তি এলাকায় উপজেলা প্রশাসনের উদ্যোগে অভিযান চালানো হয়। উপজেলা নির্বাহী কর্মকর্তা মো. সালাহ উদ্দিন অভিযানে নেতৃত্ব দেন।